Mäntänvuoren urheilukentän lähellä tehdään hakkuita – ulkoilureitit säilyvät ennallaan
 
Finsilva Oyj toteuttaa talven aikana harvennuksia ja päätehakkuun Mäntänvuoren urheilukentän läheisyydessä Mänttä-Vilppulassa. Taustalla ovat alueelle levinneet kirjanpainajatuhot ja metsänhoidolliset tarpeet. Toimenpiteissä huomioidaan alueen turvallinen virkistyskäyttö ja luonnon monimuotoisuus.

Metsänkäsittelyä tehdään urheilukentän itä- ja eteläpuolella sijaitsevissa talousmetsissä vajaan 10 hehtaarin alueella. Vanhempaa ja tuhoille alttiimpaa metsää uudistetaan avohakkuilla, ja Mäntänvuoren uuden kotalaavun läheistä nuorempaa metsää harvennetaan. Alueet eivät ole osa Mäntänvuoren luonnonsuojelualuetta. Hakkuista huolimatta ulkoilureitit, polut ja kuntorata säilyvät normaalissa käytössä. 

Mäntänvuoren suunnalta levinneet kirjanpainajat ovat vahingoittaneet erityisesti alueen vanhoja kuusia, joista osa on jo kuivunut pystyyn. Tuhojen edetessä puiden kaatumisriski kasvaa.

”Vanhan ja järeän kuusikon harventaminen altistaisi jäljelle jäävät puut entistä enemmän kirjanpainaja- ja myrskytuhoille. Kulunut kesä osoittaa, että puiden kunto heikkenee nopeasti. Siksi avohakkuu on tässä tapauksessa perustelluin ratkaisu. Ulkoilureittien läheisyydessä emme voi tehdä ratkaisuja, jotka lisäisivät riskiä puiden kaatumisesta ja vaarantaisivat ulkoilureittien turvallisen käytön”, Finsilvan metsä- ja ympäristöpäällikkö Markus Nissinen sanoo.

Virkistyskäyttö ja maisema-arvot huomioidaan

Hakkuiden maisemavaikutuksia lievennetään suurilla säästöpuuryhmillä, joiden sijoittelussa huomioidaan myös turvallisuus. Samalla urheilukentältä avautuu uusia näkymiä Mäntänvuorelle. Luonnon monimuotoisuutta edistetään säästöpuiden lisäksi jättämällä metsään lahopuuta ja tekemällä tekopökkelöitä. Metsänkäsittely toteutetaan FSC-sertifioinnin ja Metsä Group Plus -metsänhoitomallin mukaisesti.

Toimenpiteissä noudatetaan Finsilvan ja Mänttä-Vilppulan kaupungin välistä liikuntareittisopimusta. Alueen ulkoilureitit ja vakiintuneet polut pidetään puhtaina hakkuutähteistä, ja ne säilyvät normaalissa käytössä töiden jälkeen. Hakkuilla ei ole vaikutusta valaistun kuntoradan käyttöön.

”Mäntänvuoren luonnonsuojelualueella myrsky- ja kirjanpainajatuhot ovat valitettavasti johtaneet osan ulkoilureiteistä sulkemiseen. Tavoitteena näillä toimenpiteillä on välttää vastaavat vaikutukset urheilukenttää ympäröivissä talousmetsissä”, Nissinen sanoo.
 
Hakkuut talvella, istutukset keväällä
 
Hakkuut toteutetaan talven 2026–2027 aikana. Alueella liikkuville tiedotetaan hakkuista työmaakyltityksellä.

Avohakkuualueet uudistetaan nopeasti istuttamalla uutta metsää keväällä 2027. Alueelle istutetaan mäntyä ja rauduskoivua sekä toteutetaan männyn ja kuusen sekaistutuksia. Tavoitteena on kasvattaa alueelle uutta, puulajistoltaan monipuolista ja maisemallisesti arvokasta metsää.

Lisätiedot ja haastattelut:

Markus Nissinen, metsä- ja ympäristöpäällikkö, Finsilva Oyj
markus.nissinen@finsilva.fi
[bookmark: _GoBack]040 573 1131

Juha Hakkarainen, toimitusjohtaja, Finsilva Oyj
juha.hakkarainen@finsilva.fi
0400 870 867

Metsä- ja luontopääomayhtiö Finsilva Oyj on yksi Euroopan suurimmista yksityisistä ja itsenäisistä metsänomistajista. Finsilva omistaa noin 137 000 hehtaaria hyvin hoidettua suomalaista metsää. Yhdistämme ympäristöarvot ja markkinatalouden laittamalla luontopääoman tuottamaan kestävällä ja kannattavalla tavalla. Liiketoimintamme ytimen muodostavat metsätalous, uusiutuva energia, kiinteistöjalostus ja luonnonarvomarkkinat. Kehitämme uusia metsä- ja maankäytön muotoja, jotka perustuvat ihmisen ja yhteiskunnan muuttuviin tarpeisiin. Yhtiön vuoden 2025 liikevaihto ja liiketoiminnan muut tuotot olivat 33,5 miljoonaa euroa, ja sen omistavat CapMan Natural Capitalin hallinnoimat rahastot ja Metsärahasto II Ky (Ilmarinen). www.finsilva.fi

